Here is a page extracted from Wikipedia that may contain CSS, HTML, and a lot of unformatted text.

Title: Particla elemental
Content: En fisica de particlas, una particla elemental ye una particla subatomica sinse substructura, ye dicir, que no se composa d'atras particlas. Entre as particlas consideratas huei elementals, se troban os fermions fundamentals (quarks, leptons, antiquarks e antileptons), que en cheneral son "particlas de materia" e "particulas d'antimateria", asinas como los bosons fundamentoals (bosons gueiches e o bosón de Higgs), que en cheneral son "particlas de fuerza" que meyan as interaccions entre fermions. Una particla que contién dos u mas particlas elementals se diz "particla compuesta".

A materia ordinaria se composa d'atomos, que antigament se creyeban que yeran particlas elementals —de feito, ἄτομος en griego antigo significa "intrestallable"— encara que a existencia de l'atomo remanió cuestionato dica 1905 alto u baixo, ya que bels fisicos importants veyeban as moleculas como ilusions matematicas e a materia como composata zaguerament d'enerchía. Os constituyents subatomicos de l'atomo s'identificoron por primera vegada en o escomencipio d'os anyos 1930: o electrón e o protón, chunto con o fotón, a particla d'a radiación electromagnetica. En aquella epoca, a recient arribada d'a Mecanica cuantica estió cambeando radicalment a concepción d'as particlas, en poder esnavesar una sola particla un campo aparentment como si estase una onda, una paradoxa que encara enguilia una explanicación satisfactoria.

Gracias a la teoría cuantica, se trobó que os protons e neutrons contienen quarks, quarks alto e quarks debaixo, agora consideratos como particlas elementals. E adintro d'una molecula, os tres graus de libertat d'o electrón (carga, espín e orbital) pueden deseparar-sen, gracias a la función d'onda, en tres cuasiparticlas (holón, espinón e orbitón). Manimenos, un electrón libre –ye dicir, uno que no ye orbitando un nuclio atomico e, por tanto, li falta movimiento orbital– aparixe intrestallable e remane visto como una particla elemental.

Arredol de 1980, a condición de particla elemental como propiament elemental –ye dicir, como zaguer constituyent d'una substancia– mayoritariament se descartó en aras d'una visión mas practica, incorporato en o Modelo Estandard d'a fisica de particlas, que ye a teoría cientifica con mayor exito experimental. Muitas d'as elaboracions ulteriors e teorías dillá d'o Modelo Estandard, inclusa la popular supersimetría, dopla o numero de particlas elementals en hipotetizar que cada particla conoixita s'asocia con una companyera "enfoscata" a-saber-lo mas masiva, encara que ditas supercompanyeras continan sin d'estar descubiertas. Tanimientres, o bosón elemental que meyarba en a gravedat, o gravitón, contina estando hipotetico. Tamién, como endican as hipotesis, l'espacio-tiempo prebablement siga cuantificable; doncas, ye prou prebable que existan "atomos" d'espacio e tiempo por éls mesmos.

Notas e referencias

Particlas elementals
Mecanica cuantica
Teoría de campo cuantico
Fisica
Fisica nucleyar y de particlas
Fisica atomica